Уи хъуэпсапIэхэр къохъулIэну
«Адыгэ псалъэ» газетыр къыдэкIыным компьютеркIэ щыхуагъэхьэзыр IэнатIэм и лэжьакIуэ пажэхэм ящыщ Дол (Абазэ) Маринэ Анатолэ и пхъум и ныбжьыр илъэс бжыгъэ дахэ ирикъуащ дыгъуасэ.
Илъэс пщыкIух хъуащ Маринэ а IэнатIэм зэрыпэрытри, и лэжьэгъухэм ди губгъэн къимыхьу и къалэнхэр егъэзащIэ. 2002 гъэм цIыхубз лъагъугъуафIэ цIыкIур къыщытхыхьам зыхуежьэ Iуэхур тэмэму зэфIэзыгъэкIыф цIыху гумызагъэу фэ етплъати, ар езым нахуапIэ тщищIащ и зэфIэкIкIэ, и жанагъкIэ.
Лэжьэгъу псэгъэтыншщ ар — и IэщIагъэм апхуэдизкIэ хуэIэзэщи, ущIытеIэзэщIыхьыжын щымыIэу икIи псынщIэу зэфIегъэкI газет напэкIуэцIым ещIапхъэхэр. Тхыгъэри, абы и псалъащхьэри нэхъ дахэ, хэт сурэтхэри нэхъ тэмэму хэгъэзэгъа зэрыхъуным и мызакъуэу, корректорым къыхигъэкIа щыуагъэхэр тэмэму зэригъэзэхуэжу, абы и лэжьыгъэри зэрыдигъэпсынщIэным яужь итщ Маринэ. Набдзэгубдзаплъэу, темыплъэкъукIыу зэфIегъэкI абы пщэрылъ щащI сыт хуэдэ Iуэхури.
Маринэ нэмыс хэлъщ, нэхъыжьми нэхъыщIэми яхуэфащэ гулъытэ яхуищIрэ езыми зыхуригъэщIыжыфу апхуэдэщ. И гъэсэныгъэ дахэр абы, шэч хэмылъу, щигъуэтар и адэ-анэм я дежщ. Абазэхэ Анатолэрэ Любэрэ я бынхэм хапщэфащ езыхэр зыщIапIыкIа лъэпкъ хабзэхэр икIи абыхэм ятриха щапхъэ дахэр гъащIэ гъуазэу къыдогъуэгурыкIуэ Долым.
ФIыуэ лажьэ къудейкъым Маринэ. Ар гупым хэт дэтхэнэми дахэу ядекIуэкIыф цIыхущ, гуфIэгъуэ зиIэм ар диIэтыфрэ, гузэвэгъуэ хэхуами щигъэпсынщIэу. Зэманыр IуэхукIэ зыгъэнщIыф бзылъхугъэм и лэжьыгъэм къыщыдэхуэ дакъикъэхэри пщIэншэу игъэкIуэдын фIэфIкъым. Зэрысабийрэ хьэл хуэхъуауэ еджэн фIэфIщи, тхылъ, журнал IэщIэлъу щысынри зыхилъхьэ щыIэкъым.
ЦIыхубзым дежкIэ гъащIэм щынэхъыщхьэ насыпу къалъытэмкIи Тхьэр къыхуэупсащ Маринэ — ар анэ, анэшхуэ гумащIэщ. Ипхъухэу Каринэрэ Эллэрэ унагъуэ дахэ хъужауэ мэпсэу. Зэшыпхъу цIыкIуитIыр ди адыгэ хабзэм, нэмысым зэрыщIапIыкIар дэри тлъэгъуащ, сыт хуэдэ гуп хэмыхьами абыхэми я щытхъур яIэту апхуэдэщи, дяпэкIи Тхьэм иригъэфIакIуэ. Быным я насыпырщ анэм дамэ хуэхъури, абыхэм уащыгуфIыкI зэпыту упсэуну ди гуапэщ, Маринэ. Уи бынхэм зыхыуагъэщIа гурыщIэ IэфIхэм къыпхупащэу пхъурылъхуиплI уиIэщи, абыхэми уазэрыхуэхъуапсэхэр къайхъулIауэ Тхьэм уигъэлъагъу.
Уузыншэу, уи щIэблэм я насыпым уи гур дыхэхъуэу, ущIэгуфIэн Iуэху куэд махуэщIэ къэс къыпхуздихьу, фIыуэ плъагъухэр къыпкъуэту къэбгъэщIам хуэдиз Тхьэм къыпхупищэ, Маринэ!
«Адыгэ псалъэ» газетым и лэжьакIуэхэр.
